15 Panyima pa matuku, mu matuku a dinowa dia blé, Shimishona wakaya ne muana wa mbuji bua kutangila mukajende. Wakamba ne: “Ndi musue kubuela mu nzubu wa bulalu* mudi mukajanyi.” Kadi tatuende wa mukajende kakamuanyishila bua kubuela to.2 Tatuende wa mukajende wakamba ne: “Mvua muele meji ne: ‘Udi ne bua kuikala mumukine bushuwa.’+ Ke meme kumufila kudi nsongalume uvua ukushindikija.+ Muakunyende wa bakaji ki mmuimpe mumupite anyi? Ndi nkulomba bua umuangate pa muaba wende.”3 Kadi Shimishona wakabambila ne: “Musangu eu bena Peleshete kabakumbanda meme mubenzele bibi to.”4 Nunku Shimishona wakaya, kukuataye mikenge 300. Pashishe wakangata bimunyi, kutuangajaye mikila ya mikenge ibidi ibidi, kubuejaye tshimunyi tshimue pankatshi pa mikila ibidi ibidi.5 Pashishe wakatua kapia ku bimunyi, kulekelelaye mikenge mu madimi a bena Peleshete avua ne ntete itshivua ku tukolakola. Wakatua bintu bionso kapia kumbukila ku bisumbu bia ntete too ne ku ntete itshivua ku tukolakola, ne ku madimi a tumuma tua mvinyo ne madimi a mitshi ya olive.6 Bena Peleshete bakebeja ne: “Udi muenze bualu ebu nnganyi?” Bakabambila ne: “Shimishona, muku wa muena Timena, ke udi muenze bualu ebu, bualu yeye mmuangate mukajende mumufile kudi nsongalume uvua umushindikija.”+ Ke bena Peleshete kubanda, kuoshabu nsongakaji ne tatuende ne kapia.+7 Nunku Shimishona wakabambila ne: “Bu munudi benze nunku, tshiakulekela too ne pangikala mudisombuele kunudi.”+8 Pashishe wakabashipa umue ku umue,* dishipa dia dikema, pashishe wakapueka, kusombaye mu nyongolo* wa mu mukuna wa dibue wa Etama.9 Pashishe bena Peleshete bakabanda, kuasabu tshitudilu mu Yuda, ne bavua batambakana mu Lehi.+10 Ke bantu ba mu Yuda kuebejabu ne: “Bua tshinyi nudi babande bua kutuluisha?” Bobu kuandamuna ne: “Tudi balue kukuata* Shimishona, bua tumuenzele anu muvuaye mutuenzele.”11 Nunku bantu 3 000 ba mu Yuda bakapueka ku nyongolo* wa mu mukuna wa dibue wa Etama, kuambilabu Shimishona ne: “Kuena mumanye ne: bena Peleshete badi batukokesha anyi?+ Kadi bua tshinyi udi mutuenzele nunku?” Yeye kubambila ne: “Anu muvuabu bangenzele, ke mundi mubenzele panyi.”12 Kadi bakamuambila ne: “Tudi balue kukukuata* bua kukufila mu bianza bia bena Peleshete.” Ke Shimishona kuamba ne: “Ditshipayi kundi ne: nuenu kanuakungenzela bibi to.”13 Bobu kumuambila ne: “Tòo, netukusuike tshianana bua kukufila mu bianza biabu, kadi katuakukushipa to.”Nunku bakamusuika ne mionji ibidi mipiamipia, kumbukabu nende ku mukuna wa dibue au.14 Pakafikaye ku Lehi, bena Peleshete bakela mbila ya disanka pavuabu bamupete. Pashishe nyuma wa Yehowa wakamupesha bukole,+ ne mionji ivua ku maboko ende yakalua bu manda a line muosha kudi kapia, kukopokayi ku bianza biende, yoyi kumata.+15 Ke yeye kupeta mufuba mubishi wa ku lubanga lua mpunda mulume; kuololaye tshianza, kuwangataye, kushipaye nawu bantu tshinunu.+16 Nunku Shimishona wakamba ne:“Ne mufuba wa ku lubanga lua mpunda, mushiki umue, mishiki ibidi!Ne mufuba wa ku lubanga lua mpunda, ndi mushipe bantu tshinunu.”+17 Pakajikijaye kuakula, wakimansha mufuba wa ku lubanga au, kuinyikaye muaba au ne: Lamata-lehi.*+18 Pashishe wakumvua nyota mikole, yeye kubikila Yehowa, kuamba ne: “Wewe ke udi mufile lupandu lunene elu mu tshianza tshia muena mudimu webe. Kadi mpindieu ndi ne bua kufua ne nyota ne kumata mu bianza bia bantu badi kabayi batengula anyi?”19 Nunku Nzambi wakakangula disoso kampanda divua mu Lehi, ne mâyi akapatukamu.+ Pakanuaye mâyi, bukole* buende buakapingana, yeye kusanguluka. Ke bualu kayi wakinyika muaba au ne: Ene-hakole,* muaba au udi mu Lehi too ne lelu.20 Nunku wakalumbuluisha Isalele mu matuku a bena Peleshete bua bidimu 20.+
lua_Latn